Charles N. Herreid

Charles Nelson Herreid (født 20. oktober 1857 i Dane County i Wisconsin, død 6. juli 1928 i Aberdeen i Sør-Dakota) var en amerikansk republikansk politiker. Han var Sør-Dakotas guvernør fra 1901 til 1905.

Liv og virke 
Han var sønn av de norske immigrantene Nels Olson Herreid fra Hæreid i Eidfjord i Hardanger og Thone Kittelson (Kittilsdatter) fra Tørdal i Telemark. Samtlige av farens foreldre og søsken utvandret til Amerika. Charles N. Herreid vokste opp i nybyggersamfunn med mange andre norskamerikanere i Dane County og Trempealeau County i Wisconsin.

Han studerte ved Gale College, en høyere skole drevet av den presbyterianske og senere den norske luthersk-evangeliske kirken i Galesville i Wisconsin. Deretter studerte han jus ved University of Wisconsin. I 1883 flyttet han til McPherson County i Dakotaterritoriet. Han ble offentlig anklager og dommer der.

Sør-Dakota ble opprettet som delstat i 1889. Herreid var Sør-Dakotas viseguvernør fra 1893 til 1897 og formann for Det republikanske parti i delstaten fra 1898 til 1900.

Ved guvernørvalget i Sør-Dakota i 1900 stilte ikke Andrew E. Lee til gjenvalg. Lee hadde blitt valgt til guvernør med støtte fra demokrater, populister og republikanere som støttet fri sølvutmynting. De utså en annen norskamerikaner, Burre Hanson Lien, til å etterfølge ham, men måtte se seg slått av Charles N. Herreid, som var nominert av Det republikanske parti. Herreid ble gjenvalgt med stort flertall ved guvernørvalget i 1902. Som guvernør arbeidet Herreid blant annet for å bygge ut skolevesenet og veinettet, og redusere godsprisene på jernbanene for å fremme landbrukets interesser.

Etter at han gikk av som guvernør i 1905, var han advokat i Aberdeen i Sør-Dakota. Han påtok seg også mange offentlige verv.

Han giftet seg i 1881 med Eunice Jeanette Slye. Deres datter Grace har etterslekt.

Den lille byen Herreid i Campbell County er oppkalt etter ham.

Referanser 

Guvernører i Sør-Dakota
Personer fra USA av norsk opphav
Personer fra Dane County i Wisconsin